જામનગર: જામનગર શહેરમાં છેલ્લા 15 દિવસમાં હત્યાની ત્રીજી ઘટના પ્રકાશમાં આવી છે. ગત મોડી રાત્રે પોણા એક વાગ્યા આસપાસ યુવાન ડબલ સવારી બાઇક પર જઇ રહ્યો હતો ત્યારે બે શખ્સોએ તેને આંતરી બાઇક ઉભી રખાવી હતી. બાઇક જેવી ઉભી રહેતા જ યુવાન પર છરીના ઉપરાછાપરી ઘા માર્યા હતા. બાદમાં યુવાન તેના મિત્રની ગાડી પાછળ બેસી હોસ્પિટલે જઇ રહ્યા હતા. ત્યારે 100 મીટરના અંતરે યુવાન બેભાન થઇ જતા રસ્તા પર પડી ગયો હતો. બાદમાં અન્ય વાહન મારફત યુવાનને હોસ્પિટલે ખસેડ્યો હતો. પરંતુ ટૂંકી સારવાર દરમિયાન તેનું મોત નીપજતા બનાવ હત્યામાં પલટાયો હતો અને પોલીસ દોડી આવી હતી. હત્યાની ઘટના સીસીટીવીમાં કેદ થઇ છે.